BEGRUNDELSE

1.Forslagets genstand

Dette forslag vedrører en afgørelse om fastlæggelse af den holdning, der skal indtages på Unionens vegne i Det Blandede EØS-Udvalg i forbindelse med den planlagte vedtagelse af Det Blandede Udvalgs afgørelse om ændring af bilag XI (Elektronisk kommunikation, audiovisuelle tjenesteydelser og informationssamfund) til EØS-aftalen

2.Baggrund for forslaget

2.1.EØS-aftalen

Aftalen om Det Europæiske Økonomiske Samarbejdsområde ("EØS-aftalen") sikrer lige rettigheder og forpligtelser på det indre marked for borgere og økonomiske aktører i EØS. Den indeholder bestemmelser om medtagelse af EU-lovgivning, der dækker de fire friheder i alle 30 EØS-stater, som omfatter EU-medlemsstaterne, Norge, Island og Liechtenstein. Derudover dækker EØS-aftalen samarbejdet på andre vigtige områder såsom forskning og udvikling, uddannelse, socialpolitik, miljø, forbrugerbeskyttelse, turisme og kultur, samlet benævnt "ledsagepolitikker og horisontale politikker". Aftalen trådte i kraft den 1. januar 1994. Den Europæiske Union er sammen med medlemsstaterne part i aftalen.

2.2.Det Blandede EØS-Udvalg

Det Blandede EØS-Udvalg er ansvarlig for forvaltningen af EØS-aftalen. Det udgør et forum for udveksling af synspunkter i tilknytning til EØS-aftalens funktion. Dets afgørelser træffes ved konsensus og er bindende for parterne. Europa-Kommissionens Generalsekretariat har ansvaret for at koordinere EØS-spørgsmål på Unionens side.

2.3.Den retsakt, der skal vedtages af Det Blandede EØS-Udvalg

Det Blandede EØS-Udvalg forventes at vedtage Det Blandede EØS-Udvalgs afgørelse ("den påtænkte retsakt") om ændring af bilag XI (Elektronisk kommunikation, audiovisuelle tjenesteydelser og informationssamfund) til EØS-aftalen.

Formålet med den påtænkte retsakt er at indarbejde direktiv (EU) 2018/1808 om samordning af visse love og administrative bestemmelser i medlemsstaterne om udbud af audiovisuelle medietjenester (direktiv om audiovisuelle medietjenester) i betragtning af de ændrede markedsforhold i EØS-aftalen.

Den påtænkte retsakt får bindende virkning for parterne i henhold til EØS-aftalens artikel 103 og 104.

3.Den holdning, der skal indtages på Unionens vegne

Kommissionen forelægger udkastet til Det Blandede EØS-Udvalgs afgørelse til vedtagelse i Rådet som Unionens holdning. Når holdningen er indtaget, skal den snarest muligt forelægges i Det Blandede EØS-Udvalg.

Ved den vedlagte afgørelse, som er truffet af Det Blandede EØS-Udvalg, indføres EØS-EFTA-staternes ret til at deltage i arbejdet i et EU-forvaltningsorgan - Gruppen af Europæiske Tilsynsmyndigheder for Audiovisuelle Medietjenester (ERGA). Desuden fastsættes det i en fælles erklæring, der er knyttet til udkastet til Det Blandede EØS-Udvalgs afgørelse, at:

"Direktiv (EU) 2018/1808 indeholder bestemmelser med henvisninger til Europa-Parlamentets og Rådets direktiv (EU) 2017/541, Europa-Parlamentets og Rådets direktiv 2011/93/EU og rammeafgørelse 2008/913/RIA, der er vedtaget inden for rammerne af afsnit V i TEUF. Der erindres om, at indarbejdelsen af retsakter med sådanne bestemmelser i EØS-aftalen ikke berører aftalen om, at EU-lovgivning vedtaget i henhold til afsnit V i TEUF falder uden for EØS-aftalens anvendelsesområde.

Med hensyn til henvisningerne til artikel 5 i direktiv (EU) 2017/541, til artikel 5, stk. 4, i direktiv 2011/93/EU og til artikel 1 i rammeafgørelse 2008/913/RIA anerkender de kontraherende parter på grundlag af mangeårige fælles værdier og europæisk identitet, at de tilsvarende bestemmelser i EFTA-staternes nationale lovgivning anvendes på en funktionelt ækvivalent måde."

Vi mener, at disse elementer går videre end det, der kan betragtes som blot en teknisk tilpasning som omhandlet i Rådets forordning (EF) nr. 2894/94. Unionens holdning skal derfor fastlægges af Rådet.

4.Retsgrundlag